Cultura inclusiva
11 octubre 2019

## Cultura inclusiva11 octubre 2019Última actualització: 14 juliol 2025

![](../gestion/img/_AO_2393-copia.jpg)  
  

El **regidor de Cultura, Nahuel González,** acompanyat del **president d’ASAEM Salut Mental la Safor, José Vázquez**, i del **membre de la companyia Aiguamar Teatre, Mariano Lloret**, han presentat aquest matí l’espectacle teatral “Trio Faraona”, que es representarà el divendres 18 d’octubre, a partir de les 21 h, al Teatre Serrano.

        L’acte té una finalitat solidària, ja que la taquilla recaptada anirà destinada a sufragar les activitats que realitza durant tot l’any ASAEM. _“A més, dins la tasca de rehabilitació, les activitats culturals ens ajuden a que la integració siga més plena. Des de fa anys busquem espais de visibilitat fora de la salut mental, el nostre treball diari”_. Vázquez ha aprofitat per recordar que durant la pròxima setmana, a partir de dilluns, un estand d’ASAEM estarà present al Centre Comercial “La Vital”, amb informació i venda de productes de l’associació. També s’hi podrà visitar la seua exposició “INTEGRADOS” i als cines es projectarà abans de cada pel·lícula un spot del col·lectiu. Dissabte 19, s’hi farà un conta-contes del llibre _“La colla de Nelson”_, de José Figueres. I el 26 d’octubre tindrà lloc el tradicional sopar benèfic, que es trasllada enguany a “TU&ME resort”.  

        Per la seua banda, l’autor de “Trio Faraona”, Mariano Lloret, ha posat en valor la fórmula d’ASAEM _“per tal d’aconseguir més visibilitat i pal·liar l’estigmatisme de les malalties mentals. És una sort i una riquesa per a la ciutat de Gandia”_. L’obra és una comèdia que crida a la reflexió durant i després de la representació.

_“L’objectiu del departament de Cultura és posar el Teatre Serrano a disposició dels col·lectius socials com a altaveu de les seues reivindicacions i perquè ajude a la seua autogestió. En aquest sentit, ASAEM és un referent, no només en el seu àmbit, sinó també en el cultural. A més, “Trio Faraona” aporta qualitat al Serrano, per això convide la ciutadania a assistir-hi”_, ha conclòs González.  

        Les entrades anticipades per a l’espectacle tenen un preu de 8 €, que es poden adquirir en _tiquetea.com_, el CRIS d’ASAEM, o el Centre Associatiu Joan Climent (plaça de les Xocolateres). A Oliva, a Multicoses i el Bar Nou Oficina. A Tavernes, al Centre Social “Braç Treballador”. O en taquilla del Serrano, abans de l’espectacle, a 10 €.